Der er uenighed om, hvem der skal betale for 1,37 milliarder, som regionen står og mangler til at redde supersygehuset fra sin faldefærdige stand.

Store budgetoverskridelser og forsinkelser. Det er velkendt, at der er store problemer med at få bygget landets supersygehuse. Ikke mindst i Aalborg. Sundhedsminister Sophie Løhde (V) var tirsdag kaldt i samråd af Mette Thiessen fra Dansk Folkeparti for at tale om problemerne med landets supersygehusbyggerier. - Det er klart, at nogle af de fejl, man har kunne læse om på det seneste, er helt uacceptable. For eksempel må man forvente, at tage og facader er tætte, så det ikke regner ind. - Jeg vil nødig gøre mig klog på om, det er regionen, rådgiverne eller entreprenørerne, der bærer det primære ansvar. Jeg kan bare konstatere, at det i sidste ende er regionernes ansvar som bygherre at forebygge fejl og få rettet op på de fejl, som så alligevel sker, lød det fra sundhedsministeren. Og det har længe været og er fortsat et stort samtaleemne i Nordjylland. Undervurderet den store opgave Den 19. september 2022 måtte regionsrådsformanden stille sig op og fortælle om en budgetoverskridelse på knap 1,4 milliarder kroner og et byggeri, der nu stod til at blive seks år forsinket. Senere kom det også frem, at Nyt Aalborg Universitetshospital var ramt af omfattende vandskader. - En af de ting, man nok ville spørge sig selv om i bagklogskabens lys, det var, skulle man selv have taget opgaven, eller skulle en privat have leveret den, siger Mads Duedahl (V), formand for Region Nordjylland. - Men selvom, der har været mange fejl og alt muligt andet, så må man også konstatere, at det handler, om man har det rigtige hold. I Region Nordjylland og andre steder i de danske regioner har man undervurderet, hvor kompleks det er at bygge et så stort sygehus. - Danmark er for lille Per Larsen, der er sundhedsordfører for Det Konservative Folkeparti, var en af dem, der sad med i dagens samråd. Han har en klar opfattelse af, hvorfor det er gået så galt. - Jeg tror simpelthen, at Danmark er for lille et land til at bygge så mange supersygehuse på én gang forstået på den måde, at der simpelthen er for få mennesker, som har den ekspertise, der skal til at bygge, følge op på det og lave kvalitetskontrol, siger han. Men Mads Duedahl kigger fremad. Han mener, at regionen har sat et stærkt hold i forhold til at få færdiggjort byggeriet, men særligt en ting bekymrer ham stadig. - Vi står jo og mangler 1,37 milliarder kroner, og der har vi brug for en håndsrækning fra Folketinget i forhold til finansiering. Hvem skal betale? De to sundhedsordfører Per Larsen fra Det Konservative Folkeparti og Peder Hvelplund fra Enhedslisten er åbne for at komme regionerne i møde. - Regeringen må jo på banen og udstede en garanti for regionerne om, at man vil være med til at løfte den regning, så det ikke bliver patienter og personale, som kommer til at betale for det, lyder det fra Peder Hvelplund. - Så må staten på en eller anden måde træde til for at sikre, at man fremadrettet kan være sikker på at få den samme gode sygehusbehandling uanset, hvor man bor, siger Per Larsen. Anderledes nedslående – set med regionens øjne - lød det fra sundhedsminister Sophie Løhde (V) - Pengene skal i sidste ende findes i regionens egne kasser.